A Bizottság határozata
(2004. február 20.)
az egyes ftalátokat tartalmazó lágy PVC-ből készült játékszerek és gyermekápolási cikkek, melyeket arra szántak, hogy háromévesnél fiatalabb gyermekek azokat szájba vegyék, forgalomba hozatalát megtiltó intézkedésekről szóló 1999/815/EK határozat módosításáról
(az értesítés a C(2004) 524. számú dokumentummal történt)
(EGT vonatkozású szöveg)
(2004/178/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre [1], és különösen annak 13. cikkének (2) bekezdésére,
mivel:
(1) 1999. december 7-én a Bizottság a 92/59/EGK tanácsi irányelv [2] 9. cikke alapján elfogadta az 1999/815/EK határozatot [3], amely előírja, hogy a tagállamok a diizononil-ftalát (DINP), di-(2-etilhexil)-ftalát (DEHP), dibutil-ftalát (DBP), diizodecil-ftalát (DIDP), di-n-oktil-ftalát (DNOP) és benzil-butil-ftalát (BBP) vegyületek közül egyet vagy többet tartalmazó, lágy PVC-ből készült játékok és gyermekápolási cikkek, melyeket arra szántak, hogy háromévesnél fiatalabb gyermekek azokat szájba vegyék, forgalomba hozatalát tiltsák be.
(2) Az 1999/815/EK határozat érvényessége három hónapra korlátozódott, a 92/59/EGK irányelv 11. cikke (2) bekezdésének rendelkezéseivel összhangban. Ezért a határozat érvényességének 2000. március 8-án le kellett járnia.
(3) Az 1999/815/EK határozat elfogadásakor rendelkezés történt a határozat érvényességének szükség szerinti meghosszabbításáról. Az 1999/815/EK határozat szerint elfogadott intézkedések érvényességét számos határozat alapján minden egyes alkalommal további háromhónapos időszakokkal meghosszabbították, és az jelenleg 2004. február 20-án jár le.
(4) Lényeges fejlemények történtek a ftalát-kibocsátási vizsgálati módszerek hitelesítése és e ftalátoknak a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet [4] szerinti átfogó kockázatértékelése tekintetében. A Parlament és a Tanács állandó intézkedéseket mérlegel a kérdéses termékek által előidézett kockázat leküzdése érdekében, de több időre van szükség az e kérdéssel kapcsolatos mérlegelések lezárásához, különösen az új tudományos fejlemények figyelembe vétele érdekében.
(5) Amíg a még rendezetlen kérdések megoldódnak, és annak biztosítása érdekében, hogy az 1999/815/EK határozatnak és annak meghosszabbításainak a célkitűzéseit meg tudják valósítani, szükséges fenntartani a figyelembe vett termékek forgalmazásának tilalmát.
(6) Egyes tagállamok az 1999/815/EK határozatot 2004. február 20-ig alkalmazandó intézkedésekkel hajtották végre. Ezért szükséges biztosítani, hogy ezeknek az intézkedéseknek az érvényességét meghosszabbítsák.
(7) Ezért szükséges meghosszabbítani az 1999/815/EK határozat érvényességét annak biztosítása érdekében, hogy minden tagállam fenntartsa az említett határozatban előírt tilalmat.
(8) A 92/59/EGK irányelvet 2004. január 15-től kezdődően hatályon kívül helyezte a 2001/95/EK irányelv, és ugyanazon a napon annak helyébe lépett. A 2001/95/EK irányelv 13. cikkének (2) bekezdése úgy rendelkezik, hogy a Bizottság határozatai, amelyek a tagállamok számára intézkedések meghozatalát írják elő az olyan súlyos kockázatok megakadályozására, amelyeket bizonyos termékek jelentenek, legfeljebb egyéves időtartamra érvényesek és további, egy évnél nem hosszabb időszakokra megerősíthetők. Indokolt hathónapos időszakra meghosszabbítani az 1999/815/EK határozat érvényességét, hogy a (4) preambulumbekezdésben említett állandó intézkedésekkel kapcsolatos haladás eléréséhez elégendő idő álljon rendelkezésre, és emellett biztosítva legyen a lehetőség a határozat érvényességi időtartamának kellő időben történő felülvizsgálatára.
(9) Az e határozatban előírt intézkedések összhangban vannak a 2001/95/EK irányelv 15. cikkével létrehozott bizottság véleményével,
ELFOGADTA EZT A HATÁROZATOT:
1. cikk
Az 1999/815/EK határozat 5. cikkében a "2004. február 20." szöveg helyébe "2004. augusztus 20." lép.
2. cikk
A tagállamok haladéktalanul meghozzák azokat az intézkedéseket, amelyek szükségesek ahhoz, hogy ennek a határozatnak megfeleljenek, és közzéteszik ezen intézkedéseket. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2004. február 20-án.